Småsandlilje

Småsandlilje (Anthericum ramosum) er en flerårig, glatt urt i aspargesfamilien.

Den har en kort jordstengel som er 4–6 mm i diameter. Bladene er grunnstilte, linjeformede, graslignende og 16–55 cm lange. Blomsterstengelen er 40–70 cm lang. Blomsterstanden er en forgrenet klase med opptil 50 blomster. Det er bare én blomst i hver leddknute. Det er seks hvite blomsterdekkblad og seks pollenbærere. Griffelen er rett. Frukten er en avrundet kapsel.  

Småsandlilje vokser på tørre, solrike steder med gras, helst i lavlandet. Den er utbredt i Mellom- og Sør-Europa. Den finnes østover til Russland og Krim og nordover til Danmark og Sør-Sverige. I Sverige vokser den spredt i Skåne og Öland, men er ganske vanlig på Gotland. På 1800-tallet ble småsandlilje funnet på Kongshavn og Bekkelaget i Oslo, men forsvant etter utbyggingen av området, og arten regnes som utdødd i Norge.

Referanser

Kilder

Eksterne lenker 

 

Agavoideae
Karplanter på norsk rødliste
Planter formelt beskrevet i 1753
Planter formelt beskrevet av Carl von Linné